b'\n_START_ARTICLE_\nOsman I.\n_START_SECTION_\nUstanovitev cesarstva\n_START_PARAGRAPH_\nOsmanov o\xc4\x8de Ertu\xc4\x9frul se je s svojim plemenom Kayi pod pritiskom Mongolov umaknil v zahodno Anatolijo, kjer je s pristankom Seld\xc5\xbeu\xc5\xa1kega sultanata v Ikoniji (Konya) ustanovil mesto Sogut (S\xc3\xb6\xc4\x9f\xc3\xbct), ki je bilo pravzaprav malo ve\xc4\x8dja vas. Lega mesta je bila zelo ugodna: na zahodu je mejilo na bogato Bizantinsko cesarstvo, na vzhodu pa na Seld\xc5\xbeu\xc5\xa1ki sultanat, ki ga je branil pred vdori Mongolov._NEWLINE_Osman je bil rojen leta 1258, istega leta, kot so Mongoli po\xc5\xbegali Bagdad. Vladar (bey) je postal po o\xc4\x8detovi smti leta 1281. V tistem \xc4\x8dasu so za\xc4\x8deli v njegovo kne\xc5\xbeevino prihajati voja\xc5\xa1ki najemniki iz celega islamskega sveta, ki so pri\xc4\x8dakovali vojno z oslabljenim Bizantinskim cesarstvom in bogat vojni plen. Poleg najemnikov so v kraljestvo stalno prihajali tudi begunci, ki so be\xc5\xbeali pred Mongoli. Med njimi je bilo mnogo gazijev, borcev za islam, ki so bili prepri\xc4\x8dani, da \xc5\xa1iritev ozemlja pomeni obrambo islama._NEWLINE_Osman je bil pri 24 letih \xc5\xbee preizku\xc5\xa1en vojak in poveljnik in o njem so se \xc5\xbee za\xc4\x8dele \xc5\xa1iriti prve legende in \xc5\xa1tevilne ljubezenske zgodbe. S seld\xc5\xbeu\xc5\xa1kim sultanatom v Ikoniji je imel dobre odnose in se skupaj z njimi vojskoval proti Bizantincem in Tatarom, ki so vpadali v Anatolijo. Imel je pravico do kovanja svojega denarja in svojega sodi\xc5\xa1\xc4\x8da._NEWLINE_Po smrti zadnjega kneza iz dru\xc5\xbeine Alaeddin, ki je imela veliko zaslug za ustanovitev Osmanovega cesarstva, je ostal edini Osmanov tekmec za oblast emir Karamanije (Misije). Boji med Osmanom in njegovimi nasledniki in karamanskimi emirji so trajali \xc5\xa1e nekaj desetletij, vendar je Osman svojo pozornost raje preusmeril proti \xc5\xa1ibkemu in bogatemu Bizantinskemu cesarstvu.\n_START_SECTION_\nVoja\xc5\xa1ka osvajanja\n_START_PARAGRAPH_\nOsman je leta 1301 v bli\xc5\xbeini Nikeje krepko porazil Bizantince in svojo vojsko pomaknil proti mejam Bizantinskega cesarstva. Na ozemlja pod njegovo kontrolo so se za\xc4\x8deli priseljevati gaziji, islamski u\xc4\x8denjaki, dervi\xc5\xa1i in begunci z vzhoda, ki so tvorili jedro njegove vojske. Osmanova nara\xc5\xa1\xc4\x8dejo\xc4\x8da mo\xc4\x8d je povzro\xc4\x8dila postopen umik Bizanticev z anatolskega pode\xc5\xbeelja in krepitev njihove vojne mornarice. Bizantinci so se odlo\xc4\x8dili, da bodo prepre\xc4\x8dili vdor Turkov v Evropo in njihovo \xc5\xa1irjenje proti zahodu. Osman je kljub temu \xc5\xa1e naprej prodiral proti zahodu in zasedel Efes v bli\xc5\xbeini egejske obale. Stalen dotok beguncev z vzhoda ga je nato vzpodbudil k temu, da je za\xc4\x8del osvajati tudi bizantinska ozemlja ob \xc4\x8drnomorski obali Anatolije._NEWLINE_Osmanov zadnji voja\xc5\xa1ki pohod je bil pohod proti Bizantincem v Bursi. Zaradi visoke starosti se bitke ni udele\xc5\xbeil, osmanska zmaga pa je dokazala izredno vitalnost Turkov. Bursa je med vladanjem Osmanovega sina Orhana I. postala prestolnica cesarstva in opori\xc5\xa1\xc4\x8de za prodor proti Konstantinoplu.\n_START_SECTION_\nZapu\xc5\xa1\xc4\x8dina\n_START_PARAGRAPH_\nOsman I. je mo\xc4\x8dno vplival na zgodovino Bizantinskega cesarstva in zahodne Anatolije. Poleg tega, da je bil ustanovitelj mogo\xc4\x8dnega cesarstva, je postal tudi eden od simbolov borcev za islam - gazijev._NEWLINE_Veliko Turkov sebe \xc5\xa1e vedno imenuje Osmanl\xc4\xb1 (Osman ali Otoman), \xc4\x8deprav je bilo cesartvo \xc5\xbee davno tega razpu\xc5\xa1\xc4\x8deno.'